**РЕГИСТРАЦИЯ НА ТЪРСЕЩИТЕ РАБОТА ЛИЦА**

Регистрацията в дирекциите "Бюро по труда" на търсещите работа лица е задължително условие за ползване на предоставяните услуги.  
В дирекциите "Бюро по труда" по постоянен или настоящ адрес могат да се регистрират и да упражняват права по реда и условията на Закона за насърчаване на заетостта:

* българските граждани;
* [граждани на страни – членки на Европейския съюз и на другите държави -страни по Споразумението за Европейско икономическо пространство и Конфедерация Швейцария](http://www.az.government.bg/internal.asp?CatID=12&WA=JobSeekers/RegBT_EAAbg.htm)
* чужденците, с разрешение за постоянно пребиваване в Република България;
* лицата, на които е предоставено право на убежище;
* лицата, на които е предоставен статут на бежанец или хуманитарен статут;
* лицата, за които това е предвидено в международен договор, по който Република България е страна;
* лицата - граждани на трети държави, които са членове на семейство на български граждани или граждани на държава - членка на Европейския съюз, или на държава - страна по Споразумението за Европейско икономическо сътрудничество, или на Конфедерация Швейцария.

Търсещите работа лица могат да се регистрират в една от следните групи:

* безработни;
* заети, които желаят да сменят работата си;
* учащи се, които желаят да работят през свободното си от учение време;
* лица, придобили право на пенсия за осигурителен стаж и възраст;
* лица, придобили право на професионална пенсия за ранно пенсиониране.

**Документи за регистрация**

За да се регистрират в дирекция "Бюро по труда" и да ползват права по реда на Закона за насърчаване на заетостта търсещите работа лица следва да подадат [заявление-декларация по образец](http://www.az.government.bg/JobSeekers/Zaiavl-dekl-1.doc) и да представят следните документи:

1. документ за самоличност;
2. документ, удостоверяващ адресна регистрация по настоящ адрес;
3. документи за придобито образование и/или квалификация;
4. документи, удостоверяващи общ и/или служебен стаж, и/или осигурителен стаж;
5. решение на Териториалната експертна лекарска комисия/Националната експертна лекарска комисия – за лицата с трайно намалена работоспособност, от което да са видни противопоказаните условия на труд.
6. документ, удостоверяващ придобиване правото на пенсия за осигурителен стаж и възраст или на професионална пенсия за ранно пенсиониране
7. други документи – в случаите, когато са необходими, и/или писмена декларация за удостоверяване на други обстоятелства.

Ако към момента на регистрация търсещите работа лица не разполагат с документите от т.3 до т.7, то те могат да ги представят допълнително, но не по-късно от определената им дата в графика за посещение на дирекция "Бюро по труда" през месеца, следващ месеца на регистрацията.  
При регистрацията си търсещите работа лица освен [заявлението-декларация](http://www.az.government.bg/JobSeekers/Zaiavl-dekl-1.doc) попълват и [въпросник](http://www.az.government.bg/JobSeekers/Vaprosnik.doc), позволяващ да се изведат причините за регистрация и да се прецизират конкретни мерки и услуги, с които да се постигне трудовата им реализация.

**Не се извършва регистрация когато търсещото работа лице:**

1. е регистрирано в друга дирекция "Бюро по труда" към датата на подаване на заявлението-декларация за регистрация;
2. е с прекратена предходна регистрация, поради неизпълнение на задълженията към дирекцията "Бюро по труда" и не са изтекли 6 месеца от прекратяването;
3. е дисциплинарно уволнено от програма или мярка по Закона за насърчаване на заетостта и не са изтекли 12 месеца от уволнението.
4. има задължения към бюджета поради неспазване изискванията на договорите, сключени при участието му в програми, мерки и обучения, финансирани със средства за активна политика на пазара на труда, включително по програми на Европейския съюз.

**Права и задължения на търсещите работа лица**

Регистрираните в дирекция "Бюро по труда" безработни лица, могат да ползват следните услуги:

1. информация за обявени свободни работни места;
2. информация за програми и мерки за запазване и насърчаване на заетостта;
3. посредничество по информиране и наемане на работа;
4. психологическо подпомагане;
5. професионално ориентиране;
6. включване в обучение на възрастни;
7. включване в програми и мерки за заетост и обучение;
8. стипендия за обучение, средства за транспорт и квартира за времето на обучението.

На безработните лица, които до един месец след регистрацията им не са започнали работа, се изготвя индивидуален план за действие /след оценка на възможностите за устройване на работа/ с график за посещения към него. Планът за действие включва конкретни мерки и услуги, с които се цели постигането на трудова реализация на безработното лице. Той се разработва от трудовия посредник и се съгласува с лицето. Планът за действие се изготвя в писмена форма.  
  
На търсещите работа лица, регистрирани в дирекция "Бюро по труда" се издава служебна бележка за удостоверяване на регистрацията по тяхно искане.  
  
Регистрацията в дирекция "Бюро по труда" дава възможност на лицата за ползване на други права:

* парично обезщетение за безработица по реда на глава IVа от Кодекса за социално осигуряване - където се регламентира изискването за лицата, освободени след 01.01.2011г., имащи право на парично обезщетение за безработица, да се регистрират в териториалните поделения на Агенция по заетостта в срок 7 работни дни от датата на прекратяване на осигуряването;
* социално подпомагане по реда на чл.9 и чл. 10 от Правилника за прилагане на Закона за социално подпомагане;
* издаване на удостоверения за отпускане на стипендии за учащи се и безплатни учебници на ученици от социално слаби семейства;
* изплащане на семейни помощи за деца по реда на Закона за семейните помощи за деца и др.

**Безработните лица са длъжни:**

* регистрираните търсещи работа лица са длъжни да уведомят дирекцията "Бюро по труда" при промяна на адреса, по който са регистрирани, както и да се явят при повикване от дирекцията "Бюро по труда" с писмена покана на посочените дата и час;
* всички търсещи работа лица са длъжни да уведомят дирекцията "Бюро по труда" при промяна на декларирания при регистрацията статус - безработно лице; заето; учащо се; лице, придобило право на пенсия за осигурителен стаж и възраст; лице, придобило право на професионална пенсия за ранно пенсиониране както и при промяна на адреса, по който са регистрирани, в срок 7 календарни дни от промяната;
* да спазват предварително определения график за посещение на дирекцията "Бюро по труда" за поддържане на регистрацията; Регистрацията може да се поддържа и с подаване в Дирекция "Бюро по труда" на [декларация по образец](http://www.az.government.bg/JobSeekers/Deklaracia_potvarjdavane_%20status.doc) по електронен път, при условията и реда на Закона за електронния документ и електронния подпис;
* да изпълняват препоръките на трудовия посредник, както и предвидените действия, срокове и график за посещение, включени в плана за действие;
* да се явят при повикване с писмена покана от дирекцията "Бюро по труда" на посочените дата и час или в срок 3 работни дни след тази дата;
* да не отказват предложената им от дирекцията "Бюро по труда" подходяща работа и/или включване в курс за професионална квалификация, както и да не прекратяват участието си в курс;
* да не отказват включване в програми и мерки за заетост по реда на Закона за насърчаване на заетостта;
* да не отказват включване в програми и проекти, финансирани със средствата от европейски и други международни фондове.

Когато лицата не изпълнят задълженията си към дирекцията "Бюро по труда", регистрацията им се прекратява. Право на нова регистрация имат след изтичане на 6 месеца от датата на прекратяване на предходната, при условие че нямат задължения към бюджета поради неспазване изискванията на договорите, сключени при участието им в програми, мерки и обучения, финансирани със средства за активна политика на пазара на труда, включително по програми на Европейския съюз.  
  
При представяне на доказателства /официални документи/ за наличие на уважителна причина в срок 7 работни дни от нейното отпадане и подаване на [заявление-декларация по образец](http://www.az.government.bg/JobSeekers/Zaiavl-dekl-2.doc), прекратената поради неизпълнение на задълженията регистрация може да бъде възстановена.  
Уважителни причини за неявяване в дирекцията "Бюро по труда" са:

* задържане от органите на властта;
* явяване в съд или друг държавен орган;
* участие във военноучебен сбор или преподготовка;
* заболяване
* други, за които директорът на дирекцията "Бюро по труда" е уведомен своевременно.

Лицата, чието участие в програми и мерки за заетост е прекратено с дисциплинарно уволнение, имат право на нова регистрация след изтичане на 12 месеца от уволнението.  
Регистрацията на лицата може да бъде прекратена и по тяхно желание. В този случай те следва да подадат [заявление-декларация](http://www.az.government.bg/JobSeekers/Zaiavl-dekl-2.doc) по образец. Това ще им позволи при желание да се регистрират отново без да е необходимо да изчакват изтичане на 6 месечен срок от датата на прекратяване на последната регистрация. Заявлението-декларация за прекратяване на регистрацията може да се подаде лично в дирекция "Бюро по труда" или да се изпрати с препоръчано писмо с обратна разписка, по факс или по електронен път при условията и по реда на Закона за електронния документ и електронния подпис при спазване на срока за уведомяване. При включване в програми, мерки и проекти за заетост по реда на Закона за насърчаване на заетостта и по Оперативната програма "Развитие на човешките ресурси" лицата не подават заявление-декларация.  
Регистрацията се прекратява и възстановява с [решение](http://www.az.government.bg/JobSeekers/Reshenia.doc) на директора на дирекция "Бюро по труда".

Решенията се оспорват пред директора на дирекция "Регионална служба по заетостта" в 14-дневен срок от съобщаването им по реда на Административнопроцесуалния кодекс.